**Ερωτήσεις & Απαντήσεις για την ασφάλεια και την αναγκαιότητα των εμβολίων**

**1.Μήπως δεν είναι ασφαλή τα εμβόλια επειδή παρασκευάστηκαν σε σύντομο χρόνο;** Τα εμβόλια παρήχθησαν με ταχείς ρυθμούς χάρη στην πρόοδο της τεχνολογίας, της παγκόσμιας συνεργασίας των επιστημόνων, της ισχυρής χρηματοδότησης, του μεγάλου αριθμού των εθελοντών και της μείωσης των σταδίων της γραφειοκρατίας. Ο έλεγχος της αποτελεσματικότητας και της ασφάλειας τηρήθηκε αυστηρά, χωρίς παρεκκλίσεις απ’ τους ελεγκτικούς μηχανισμούς.

**2.Tο εμβόλιο επηρεάζει το DNA;** Ακριβώς επειδή είναι m-RNA εμβόλιο ΔΕΝ περνάει από τον πυρήνα του κυττάρου και ΔΕΝ έρχεται σε επαφή, με το DNA. Προκαλεί δημιουργία αντισωμάτων έξω από τον πυρήνα και η ασφάλεια του δοκιμάστηκε πριν τη κυκλοφορία του σε 40.000 άτομα. Υπάρχει ήδη εμπειρία σε εκατομμύρια ανθρώπους σε όλο τον κόσμο, χορηγείται ΚΑΙ σε εγκύους και πήρε άδεια κυκλοφορίας από το FDA τον αυστηρότερο οργανισμό ελέγχου φαρμάκων.

**3.Φοβάμαι τις παρενέργειες.** Είναι ελάχιστες: ήπιες (πόνος στο σημείο της ένεσης, πυρετός έως 2 μέρες μετά). Αλλά και οι περιπτώσεις μυοκαρδίτιδας που έχουν αναφερθεί αντιμετωπίζονται και υποχωρούν λίγες μέρες μετά χωρίς να αφήνουν βλάβη.

**4.Είμαι αλλεργικός/η.** Η μόνη αντένδειξη είναι η αλλεργία στα έκδοχα (π.χ. γνωστή αλλεργία στα αντιγριπικά εμβόλια). Αλλεργίες σε φάρμακα δεν επηρεάζουν, αλλά σε οποιοδήποτε σοβαρό ιστορικό αλλεργιών υπάρχει δυνατότητα αντιμετώπισης. Δεν έχουν υπάρξει έως σήμερα σοβαρά περιστατικά αλλεργίας στα εμβόλια.

**5. Έχω χρόνιο νόσημα.** Ένας λόγος παραπάνω για να εμβολιαστεί κάποιος/α. Οι έχοντες χρόνια νοσήματα κινδυνεύουν από τον Covid-19 πολύ περισσότερο για νόσηση, ΜΕΘ και επιπλοκές. Για όποια/ον λαμβάνει ειδική θεραπεία (ΧΜΘ, βιολογικούς παράγοντες, μεγάλες δόσεις κορτιζόνης κ.λπ.) δίνονται εξατομικευμένες οδηγίες για τον χρόνο εμβολιασμού.

**6.Επηρεάζει την γονιμότητα;** Δεν παρεμβάλλεται καθόλου με μηχανισμούς γονιμότητας. Συστήνεται και στις θηλάζουσες και είναι ασφαλές και για τα βρέφη. Δεν υπάρχει καμία βιολογική σύνδεση εμβολίου και γονιμότητας και δεν έχει διαπιστωθεί βλαπτική επίδραση απ’ το εμβόλιο στη γονιμότητα ανδρών και γυναικών.

**7.Και να εμβολιαστώ μπορεί να νοσήσω;** Αυτό αληθεύει, όμως οι εμβολιασμένοι θα νοσήσουν πολύ πιο ήπια και δεν μεταδίδουν τον ιό με την ίδια επικινδυνότητα. Ο οργανισμός τους έχει άμυνα -αποτέλεσμα του εμβολίου- και είναι πιο ασφαλείς.

**8.Δεν χρειάζεται να εμβολιαστώ, γιατί προστατεύομαι μέσα από τον εμβολιασμό των άλλων**. Κανείς δεν προστατεύεται, επειδή έχουν εμβολιαστεί οι γύρω από αυτόν. Αυτό θα ίσχυε εάν είχε εμβολιαστεί το 75-80% του πληθυσμού. Ακριβώς επειδή έχει εμβολιαστεί το 95% για ιλαρά, πολιομυελίτιδα κ.λπ. έχουμε απαλλαγεί από αυτές τις ασθένειες.

**9.Οι νέοι και τα παιδιά πρέπει να εμβολιαστούν;** Η άδεια κυκλοφορίας για το εμβόλιο Comirnaty (Pfizer/BioNTech), αφορά άτομα από 12 ετών. Βασίστηκε στα αποτελέσματα ελέγχων που έγιναν και σε αυτές τις ηλικίες. Δυστυχώς τώρα τελευταία όλο και περισσότεροι σε νεαρά ηλικία νοσούν με σοβαρή μορφή, σε ΜΕΘ ή καταλήγουν.

**10.Είναι αποτελεσματικά έναντι των μεταλλάξεων;** Προστατεύουν αλλά όχι στο αρχικό ποσοστό. Γι’ αυτό και μάλλον θα χρειαστεί επαναληπτική δόση με εξελιγμένο και προσαρμοσμένο εμβόλιο. Κάτι αντίστοιχο γίνεται κάθε χρόνο με τα αντιγριπικά εμβόλια που παράγονται ανάλογα με τα επικρατούντα στελέχη γρίπης. Οι μεταλλάξεις όμως δημιουργούνται από τον πολλαπλασιασμό του ιού και οι ΜΗ εμβολιασμένοι είναι το πλέον πρόσφορο περιβάλλον για τους ιούς. Μόνο εάν εμβολιασθεί περίπου το 80% θα δημιουργηθεί το «τείχος ανοσίας» και θα είμαστε αισιόδοξοι για το μέλλον.

**11. Οι νεότεροι δεν χρειάζονται εμβολιασμό, ιδίως εάν είναι υγιείς.** Εάν αρρωστήσουν, σαφώς οι πιθανότητες να «μη πάνε καλά» είναι μικρότερες. Αλλά και μεταδίδουν σε άλλους που δεν θα είναι τυχεροί και «προσφέρουν» στον ιό πεδίο μεταλλάξεων. Γι’ αυτό και ο εμβολιασμός είναι και θέμα κοινωνικής ευθύνης ώστε να γλυτώσουμε τελικά όλοι μαζί.

**12. Θα ήταν καλυτέρα να ελέγξω τα αντισώματά μου με τεστ αντισωμάτων προηγουμένως;** Δεν έχει ξεκαθαριστεί ακόμη ποιο είναι το επίπεδο των αντισωμάτων που είναι ασφαλές για την προστασία. Υπάρχει και άλλος μηχανισμός (κυτταρική ανοσία) που ευτυχώς προστατεύει αλλά δεν μπορεί να προσδιοριστεί. Συνεπώς δεν έχει νόημα με τα σημερινά δεδομένα το τεστ αντισωμάτων.

**13.Έχω ήδη νοσήσει με κορωνοϊο, έχει νόημα να εμβολιαστώ;** Η νόσηση προσφέρει ανοσία, η οποία όμως όσο περνάει ο καιρός υποχωρεί. Φυσικά εξαρτάται και από τη βαρύτητα της νόσησης (στο σπίτι, νοσοκομείο, ΜΕΘ). Στους 6 μήνες πρέπει να γίνει το εμβόλιο και για νωρίτερα η απάντηση εξατομικεύεται. Γνωρίζουμε ότι σε άτομα που ήταν ασυμπτωματικά ή έγινε το εμβόλιο στο 3μηνο μετά τη νόσηση, δεν υπήρξε κανένα πρόβλημα, τουναντίον ο βαθμός προστασίας αυξήθηκε.

**14. Μετά τον εμβολιασμό χρειάζονται μέτρα προφύλαξης κατά του κορονοϊού**; Ναι. Όλοι θα πρέπει να συνεχίσουν τη χρήση μάσκας, την τήρηση της κοινωνικής απόστασης, της υγιεινής των χεριών και της καθαριότητας του χώρου. Ακόμη και εάν «κολλήσουν» χωρίς συμπτώματα, υπάρχει ο κίνδυνος μετάδοσης σε άλλους, στην οικογένεια, στο χώρο εργασίας, στο σχολείο κ.λπ., σε πιο ευάλωτους γενικά.

**15.Οι ανεπιθύμητες ενέργειες στα παιδιά είναι περισσότερες;** Μέχρι σήμερα, απ’ τα πολλά εκατομμύρια εμβολίων που έχουν γίνει (>10.000.000 στις ηλικίες 12-17 ετών), όσες έχουν αναφερθεί είναι ανάλογες των γνωστών. Ήπιες, διαρκούν λίγο και περιλαμβάνουν: πυρετό, κόπωση, πονοκέφαλο και πόνο στο σημείο της ένεσης.

**16.Τα εμβόλια περιέχουν μη ασφαλή και ανήθικα συστατικά.** Τσιπάκια, αίμα εμβρύων κ.λπ. που διακινούνται στα πλαίσια θεωριών συνωμοσίας έχουν χάσει κάθε σοβαρότητα. Ποιος ξεχνάει ότι η πρώτη αμφισβήτηση ήταν η ίδια η ύπαρξη της ασθένειας. Μετά από σχεδόν 2 χρόνια που όλοι ζήσαμε περιορισμό της κοινωνικής και οικονομικής δραστηριότητας, που όλοι γνωρίζουμε ανθρώπους που νόσησαν, 13.000 θανάτους στην Ελλάδα και άνω των 3.000.000 παγκοσμίως, δεν είναι δυνατόν να επηρεάζεται κανείς από απόψεις που σκοπό έχουν τη προβολή και μόνο εκείνων που τις διαδίδουν.

**17.Περιμένω το φάρμακο**. Και ποιος δεν το περιμένει. Δυστυχώς όμως αργεί. Τα υπάρχοντα είναι μόνο για νοσοκομειακή χρήση (ενέσιμα) και αυτά ασφαλή μεν αλλά όχι τελείως αποτελεσματικά. Μέχρι τότε μόνο με τα εμβόλια μπορούμε να περιορίσουμε τον ιό Covid-19, ελπίζοντας πως η Ιατρική έρευνα θα αποδειχθεί πιο ισχυρή από αυτόν.

*Εμβολιαζόμαστε και με τις 2 δόσεις, τηρούμε τα μέτρα και μόνο έτσι πιστεύουμε πως θα απαλλαγούμε το ταχύτερο από αυτήν την περιπέτεια…*

**Οι παραπάνω απαντήσεις βασίζονται στα μέχρι τώρα διαθέσιμα επιστημονικά δεδομένα και στις τρέχουσες συστάσεις ευρωπαϊκών και παγκόσμιων οργανισμών για θέματα δημόσιας υγείας και τα οποία συνεχώς επικαιροποιούνται**.